CELEX: C2005/205/59
Language: sk
Date: 2005-08-20 00:00:00
Title: Vec T-237/05: Žaloba podaná 17. júna 2005: Éditions Odile Jacob SAS proti Komisii Európskych spoločenstiev

20.8.2005   
            
            
               SK
            
            
               Úradný vestník Európskej únie
            
            
               C 205/32
            
         Žaloba podaná 17. júna 2005: Éditions Odile Jacob SAS proti Komisii Európskych spoločenstiev
   (Vec T-237/05)
   (2005/C 205/59)
   Jazyk konania: francúzština
   Éditions Odile Jacob SAS, so sídlom v Paríži, v zastúpení: Wilko van Weert a Olivier Fréget, advokáti, podala 17. júna 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:
   
               1.
            
            
               zrušil napadnuté rozhodnutie, ktorým sa zamietla žiadosť o predloženie požadovaných dokumentov žalobkyni, pretože
               
                           —
                        
                        
                           Komisia nevykonala konkrétne a individuálne preskúmanie každého dokumentu, ku ktorému požadovala žalobkyňa prístup,
                        
                     
                           —
                        
                        
                           Komisia chybne aplikovala výnimky podľa článku 4 ods. 2 nariadenia č. 1049/2001,
                        
                     
                           —
                        
                        
                           Komisia v každom prípade nerešpektovala právo žalobkyne na čiastočný prístup k požadovaným dokumentom,
                        
                     
                           —
                        
                        
                           Komisia porušila zásadu proporcionality tým, že nezvážila výnimky podľa článku 4 ods. 2 nariadenia č. 1049/2001 voči vyššiemu verejnému záujmu na rozšírení podkladov,
                        
                     
         
               2.
            
            
               zaviazal žalovanú nahradiť trovy konania.
            
         Žalobné dôvody a hlavné tvrdenia
   Žalobkyňa podala na Súd prvého stupňa dve žaloby o neplatnosť, prvú (vec T-279/04) (1) proti rozhodnutiu Komisie zo 7. januára 2004, vyhlasujúceho koncentráciu, týkajúcu sa získania výlučnej kontroly nad aktívami podniku Vivendi Universal Publishing podnikom Lagardère za podmienky rešpektovania ním prebraných záväzkov, za zlučiteľnú so spoločným trhom a s Dohodou EHP (vec COMP.M/2978 – Lagardère/Natexis/VUP) a druhú (vec T-452/04) (2) proti rozhodnutiu Komisie z 30. júla 2004 o pripustení Wendel Investissement ako nadobúdateľa aktív postúpených v súlade s rozhodnutím zo 7. januára 2004.
   Dňa 27. januára 2005 požiadala žalobkyňa na základe článku 255 ES a nariadenia č. 1049/2001 Komisiu o prístup k určitým dokumentom ohľadne tejto veci. Komisia zaslala len jeden z požadovaných dokumentov, poukazujúc na výnimky zo zásady verejného prístupu k dokumentom ohľadne ostatných požadovaných dokumentov. Dňa 18. februára 2005 žalobkyňa podala opakovane žiadosť, ktorá bola tiež zamietnutá Komisiou 7. apríla 2005.
   Na podporu svojej žaloby proti posledne uvedenému rozhodnutiu žalobkyňa v prvom rade uvádza, že napadnuté rozhodnutie je nulitné, pretože je založené na preskúmaní požadovaných dokumentov podľa kategórií, a nie na konkrétnom a individuálnom preskúmaní každého dokumentu.
   Žalobkyňa okrem toho uvádza zjavné chyby v posúdení Komisie pri aplikácii každej z výnimiek podľa článku 4 ods. 2 nariadenia č. 1049/2001, o ktoré sa Komisia oprela na zamietnutie spornej žiadosti. Konkrétne ide o ochranu účelu inšpekcií, ochranu obchodných záujmov, ochranu rozhodovacieho procesu a právneho poradenstva Komisie. Podľa žalobkyne Komisia neaplikovala správne žiadnu z týchto výnimiek.
   Žalobkyňa takisto tvrdí, že Komisia nerešpektovala jej právo na aspoň čiastočný prístup k dotknutým dokumentom.
   Napokon, žalobkyňa poukazuje na porušenie zásady proporcionality z dôvodu, že Komisia nezvážila výnimky podľa článku 4 ods. 2 nariadenia č. 1049/2001 voči vyššiemu verejnému záujmu na rozšírení podkladov.
   
      (1)  Ú. v. EÚ C 262, 23. 10.2004, s. 33.
   
      (2)  Ú. v. EÚ C 45, 19.2.2005, s. 24.